Grondwet van Suid-Afrika

Die Grondwet van Suid-Afrika is die hoogste wet van Suid-Afrika. Dit is op 4 Desember 1996 as Wet 108 van 1996 deur die Konstitusionele Hof van Suid-Afrika aanvaar.

Ingevolge die tussentydse grondwet, wet 200 van 1993, moes die grondwetlike vergadering 'n nuwe grondwet saamstel. Die Konstitusionele Hof van Suid-Afrika moes sertifiseer dat die nuwe grondwet voldoen aan die 34 grondwetlike beginsels waarop vooraf ooreengestem is volgens die onderhandelaars van die tussentydse grondwet. Die aanvanklike voorlegging aan die hof is nie goedgekeur nie – die grondwetlike vergadering moes die teks weer in oënskou neem en die hof se redes in ag neem.

Op 4 Desember 1996 het die hof die gewysigde weergawe goedgekeur en dit het die amptelike grondwet van Suid-Afrika geword by ondertekening deur president Nelson Mandela met effek vanaf 4 Februarie 1997. Dit is sedertdien al enkele kere gewysig.

Inhoud 
Die grondwet bestaan uit 'n inleiding, veertien hoofstukke en sewe bylaes. Elke hoofstuk en bylaag fokus op 'n spesifieke onderwerp.

Inleiding

Hoofstukke 
 Grondliggende bepalings
 Handves van regte
 Regering van samewerking
 Die parlement
 Die president en nasionale uitvoerende gesag
 Provinsies
 Plaaslike regering
 Howe en regspleging
 Staatsinstellings ter ondersteuning van grondwetlike demokrasie
 Openbare administrasie
 Veiligheidsdienste
 Tradisionele leiers
 Finansies
 Algemene bepalings

Bylae 
 Nasionale vlag
 Ampsede en plegtige verklarings
 Verkiesingsprosedures
 Funksionele gebiede van konkurrente nasionale en provinsiale wetgewende bevoegdheid
 Funksionele gebiede van eksklusiewe provinsiale wetgewende bevoegdheid
 Oorgangsreëlings
 Wette herroep

Grondwet in Afrikaans 
Om 'n volledige Afrikaanse weergawe van die grondwet te bekom, kan die webblad van die Grondwetlike hof geraadpleeg word. Daar moet egter daarop gelet word dat die Engelse weergawe deur die President van Suid-Afrika onderteken is en dus as die amptelike weergawe geag word.

Verwysings

Eksterne skakels 
 Blad oor die grondwet by die Grondwetlike hof